OB moet wéér self hoes vir regskosteDie Openbare Beskermer, adv. Busisiwe Mkhwebane. (Foto: Siyabulela Duda/GCIS) Die hooggeregshof in Pretoria het Donderdag nóg ŉ persoonlike kostebevel teen die Openbare Beskermer (OB) gemaak. Regter Ronel Tolmay het adv. Busisiwe Mkhwebane beveel om self 7,5% van die regskoste vir die DA én 7,5% van die regskoste vir die Raad vir die Bevordering van die Suid-Afrikaanse Grondwet (Casac) te betaal. Die OB se kantoor moet 85% van die DA en Casac se regskoste betaal. Die DA en die waghondorganisasie het die hof genader oor Mkhwebane se verslag oor die omstrede Estina-suiwelprojek wat met die Guptas verbind word. Hulle het in Oktober verlede jaar in die hof aangevoer Mkhwebane het nie haar ondersoek behoorlik gedoen nie, asook versuim om senior politici, wat by bewerings van korrupsie en geldwassery betrek is, se betrokkenheid omvattend te ondersoek. Die projek het uiteindelik in duie gestort. Die regter het bevind die OB het “heeltemal gefaal” om haar grondwetlike plig na te kom wat betref die Estina-verslag en dat haar pligsversuim in dié geval selfs meer betreurenswaardig was as in die Reserwebankondersoek. Die DA glo Mkhwebane se verslag was afgewater omdat politici wat betrek is nooit ondervra is nie, en dus noukeurige ondersoek vrygespring het. Tolmay het in Mei vanjaar al in die guns van die DA en Casac beslis en die verslag ter syde gestel. John Steenhuisen, die DA se hoofsweep, het in reaksie op die uitspraak gesê die parlement kan nie die situasie veel langer duld nie. “Net nóg ŉ persoonlike kostebevel teen ons onverskrokke Openbare Beskermer. Sy steier van een hofnederlaag na die volgende, terwyl sy die geloofwaardigheid van dié belangrike Hoofstuk 9-instelling net verder skade berokken,” het Steenhuisen gesê.